REGOLAMENT TAL-KUMMISSJONI (KE) Nru 18/2006
tas-6 ta’ Jannar 2006
li jemenda l-Anness II tar-Regolament (KE) Nru 998/2003 tal-Parlament Ewropew u tal-Kunsill fir-rigward tal-lista tal-pajjiżi u t-territorji
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 998/2003 tal-Parlament Ewropew u tal-Kunsill tas-26 ta’ Mejju 2003 dwar il-ħtiġiet tas-saħħa ta' l-annimali li japplikaw għall-moviment mhux kummerċjali tal-pets u li jemenda d-Direttiva tal-Kunsill 92/65/KEE (1), u partikolarment l-Artikoli 10 u 21 tiegħu,
Billi:
(1)
Ir-Regolament (KE) Nru 998/2003 jistipula lista ta’ pajjiżi u territorji terzi minn fejn iċ-ċaqliq ta’ l-annimali domestiċi lejn il-Komunità jista’ jiġi awtorizzat, sakemm jiġu sodisfatti ċerti rekwiżiti.
(2)
Ġiet stabbilita lista provviżorja ta’ pajjiżi terzi mir-Regolament (KE) Nru 998/2003, kif emendat l-aħħar mir-Regolament tal-Kummissjoni (KE) Nru 1193/2005. Dik il-lista tinkludi pajjiżi u territorji li huma ħielsa mir-rabja u pajjiżi fejn ir-riskju li tidħol ir-rabja fil-Komunità b’riżultat taċ-ċaqliq mit-territorju tagħhom instab li mhuwiex ikbar mir-riskju assoċjat maċ-ċaqliq bejn l-Istati Membri.
(3)
Mill-informazzjoni li taw il-Belarus, il-Messiku, ir-Rumanija u t-Trindidad u Tobago, jidher li r-riskju li r-rabja tidħol fil-Komunità b'riżultat taċ-ċaqliq ta' annimali domestiċi minn dawn il-pajjiżi nstab li mhuwiex ikbar mir-riskju assoċjat maċ-ċaqliq bejn l-Istati Membri jew minn pajjiżi terzi li diġà tniżżlu fir-Regolament (KE) Nru 998/2003. Għalhekk, dawk il-pajjiżi terzi għandhom jiġu inklużi fil-lista ta' pajjiżi u territorji stipulata fir-Regolament (KE) Nru 998/2003.
(4)
Peress li Guam huwa territorju ta’ l-Istati Uniti huwa rakkomandabbli li jissemma speċifikament bħala parti mill-Istati Uniti ta' l-Amerika sabiex tiġi evitata kull konfużjoni.
(5)
Fl-interess taċ-ċarezza il-lista ta’ pajjiżi u territorji stipulata fir-Regolament (KE) Nru 998/2003 għandha tinbidel kollha kemm hi.
(6)
Ir-Regolament (KE) Nru 998/2003 għandu għalhekk jiġi emendat skond dan.
(7)
Il-miżuri previsti f'dan ir-Regolament huma konformi mal-fehma tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
L-Anness II għar-Regolament (KE) Nru 998/2003 huwa mibdul bit-test fl-Annes ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbor fl-intier tiegħu u jkun applikabbli direttament fl-Istati Membri kollha.
Magħmul fi Brussell, nhar is-6 ta’ Jannar 2006.